A perbeli bizonyítás szabályai

V. A tanú meghallgatásának szabályai

A tanúnak a megjelenési és okiratbemutatási kötelezettségén túl vallomástételi és igazmondási kötelezettsége is van. Az idéző végzésben tehát a bíróság felszólíthatja a tanút, hogy az üggyel kapcsolatos releváns feljegyzéseit hozza magával. A bíróság a tárgyaláson ellenőrzi, hogy a tanú szabályszerű idézésére megjelent-e, majd a meghallgatásáig a tárgyalóterem elhagyására kötelezi. A bíróság épületét a tanú nem hagyhatja el engedély nélkül.

 Amikor a bíróság beszólítja a tanút, ellenőrzi a személyazonosságát. Ekkor nyilatkoztatja a tanút arról, hogy kívánja-e a zárt adatkezelést, vagyis hogy a nevén kívül más adata ne szerepeljen a jegyzőkönyvben és a felek által megtekinthető iratokban. Ebben az esetben a tanú személyi adatait a bíróság egy külön lapra írja fel, amely egy lezárt borítékban kerül csatolásra az aktához. A bíróság ezt követően tisztázza a tanú és a peres felek viszonyát, vagyis megkérdezi, hogy a felekkel perben, haragban, rokonságban áll-e. Ezek a kérdések is arra irányulnak, hogy a tanú képes-e elfogulatlan vallomást tenni. A bíróság nyilatkoztatja a tanút, hogy kíván-e vallomást tenni, vagy megtagadja azt. Amennyiben a tanú vallomást tesz, úgy a bíróság a meghallgatás előtt figyelmezteti a hamis tanúzás törvényes következményeire (bűncselekmény elkövetése).

A tanút ezt követően a tanács elnöke hallgatja meg, amely történhet akként, hogy a tanú összefüggően előadja az üggyel kapcsolatos általa ismert információkat, vagy az elnök kérdéseket tesz fel számára. A tanács elnökét követően a feleket illeti meg a kérdezés joga, mindig a bizonyítást indítványozó kérdez először. Több tanú meghallgatása esetén, ha a vallomások között ellentét mutatkozik, a bíróság szembesítéssel megkísérli ennek feloldását. A meghallgatás befejeztével a tanút nyilatkoztatni kell, hogy szüksége van-e igazolásra, vagy igényt tart-e költségtérítésére. A bíróság a tanú vallomását annak befejezését követően felolvassa, kivéve, ha a tanú ezt nem kéri, vagy a rögzítése folyamatos hangfelvétel útján történt. Végezetül a tanú a bíróság engedélyével eltávozhat.

Kiskorú tanú meghallgatása esetén a törvényes képviselője jelen lehet. A meghallgatás során a figyelmeztetések és tájékoztatások a kiskorú érettségére figyelemmel, számára érthető módon kell, hogy elhangozzanak. A tizennegyedik életévét be nem töltött kiskorút csak abban az esetben lehet tanúként meghallgatni, ha a vallomásával származó bizonyíték másként nem beszerezhető.

1. Milyen kötelezettségei vannak a tanúnak?
2. Zárt adatkezelés esetén hogyan történik a tanú adatának rögzítése?
3. Milyen jogkövetkezménye lehet a hamis tanúzásnak?
4. Hogyan történik a tanú meghallgatás foganatosítása?
5. Milyen speciális szabályok érvényesülnek a 14 év alatti kiskorú meghallgatása során?

A tananyag elsajátításához szükséges idő 30 perc.

Jelen tananyag a Szegedi Tudományegyetemen készült az Európai Unió támogatásával. A tananyag elkészítését az EFOP-3.6.2-16-2017-00007 azonosító számú, Az intelligens, fenntartható és inkluzív társadalom fejlesztésének aspektusai: társadalmi, technológiai, innovációs hálózatok a foglalkoztatásban és a digitális gazdaságban című projekt támogatta. A projekt az Európai Unió támogatásával, az Európai Szociális Alap és Magyarország költségvetése társfinanszírozásában valósul meg.